Poliisin mukaan pääkaupunkiseudun nuoret pelkäävät poistua kotoaan netissä vellovan lynkkausmielialan vuoksi.

- Tämän päivän aikana on tullut viestejä ympäri kaupunki nuorilta ja nuorisotaloilta, että lapset eivät uskalla liikkua ulkona, koska he pelkäävät, että aikuiset käyvät kimppuun, komisario Jari Taponen kertoo. PASI LIESIMAA

Vihanlietsonta ja uhkailu ovat saaneet monet nuoret pelkäämään oman turvallisuutensa puolesta.

Pääkaupunkiseudulla liikkuneiden nuorten katujengien tekemä väkivalta on kuumentanut tunteita sosiaalisessa mediassa.

Perjantaina poliisi vahvisti, että netin keskustelupalstoilla ja sosiaalisessa mediassa on levitetty listaa henkilöistä, joiden väitetään olleen osallisena katuväkivaltaan.

Nimien lisäksi listassa on ollut myös puhelinnumeroita, osoitteita ja kuvia. Listan myötä netissä ovat levinneet myös väkivallalla uhkaavat viestit.

Helsingin poliisilaitoksen mukaan listassa on mukana täysin syyttömiä ihmisiä.

Komisario Jari Taponen kertoo tilanteen menneen jo niin pahaksi, että nuoret pelkäävät liikkua ulkona.

– Tämän päivän aikana on tullut viestejä ympäri kaupunki nuorilta ja nuorisotaloilta, että lapset eivät uskalla liikkua ulkona, koska he pelkäävät, että aikuiset käyvät kimppuun, Taponen kertoo.

”Tutkinta päälaelleen”

Taponen painottaa, että kaikkien katujengeissä liikkuneiden henkilöllisyys on poliisilla tiedossa ja osa on kiinniotettuna.

Myös väkivallanteot ovat lokakuussa rauhoittuneet. Sen sijaan nettiraivo on leimahtanut.

– Tämä tutkinta on kääntynyt päälaelleen. Nyt ulkona liikkuvat nuoret rupeavat olemaan vaarassa itse, vaikka heillä ei olisi ollut mitään tekemistä näiden ryöstöjen ja pahoinpitelyjen kanssa, komisario Jari Taponen kertoo.

Taponen muistuttaa, että vastaavan nimilistan jakaminen ja uhkailu netissä on rikos.

– Kyseessä voi olla yksityiselämää loukkaavan tiedon levittäminen, kunnianloukkaus tai laiton uhkaus, Taponen luettelee.

Komisarion mukaan poliisilla on tiedossa, kuka alkuperäisen nimilistan on laatinut.

Hän ei halua ottaa kantaa siihen, kuinka todennäköisesti nettikirjoitteluiden esittämät uhkaukset mahdollisesti konkretisoituvat.

– Netissähän on helpompi laukoa mielipiteitään, Taponen toteaa.

”Edelleen turvallista”

Komisario painottaa, että Helsinki on edelleen turvallinen paikka sekä aikuisille että nuorille.

– Koulujen alettua oli pieni piikki näissä väkivallanteoissa, mutta asia on viranomaisilla hoidossa, Taponen kommentoi.

Hänen mukaansa kyse ei ole mistään poikkeuksellisesta nuorten rikosaallosta, vaan nuorten tekemiä rikoksia tapahtuu aina.

– Poikkeuksellista tässä on ainoastaan se, että käydään todella kovaa keskustelua ja media uutisoi rajusti tästä, Taponen tiivistää.

Sitä, miksi nuoret tekevät rikoksia, voi Taposen mukaan selittää laajempi yhteiskunnallinen ongelma kuten huono-osaisuus, työttömyys tai syrjäytyminen.

– Nuoruuteen kuuluu rajojen hakeminen, mutta näillä, ketkä ovat onnettomista oloista tai rikkinäisistä perheistä lähtöisin voivat rajojen kokeilut olla rajumpia, Taponen selittää.

Komisarion mukaan poliisi kuitenkin tarttuu tapauksiin tiukasti.

– Tehdään ne keinot, mitkä ovat tarvittavia, jotta väkivaltakierre saadaan loppumaan, Taponen toteaa.